<classify> SERIKALI imezima rasmi ndoto za waliokuwa wanachama wa mchezo wa upatu wa Kupanda na Kuvuna maarufu kama DECI, waliokuwa na matumaini ya kurejeshewa fedha zao, baada ya kusema Sheria ya Huduma Ndogo za Fedha wa Mwaka 2018 iliyopitishwa na Bunge jana, haitasaidia kurejeshwa kwa fedha hizo.Deci ni mchezo wa upatu uliokuwa maarufu nchini kote kati ya mwaka 2007 na Machi 2009, ambapo zaidi ya Watanzania 700,000 walikuwa wamejiunga na mchezo huo uliokuwa unaendeshwa na Kampuni ya Deci Tanzania Limited kwa kupanda na kuvuna fedha kupitia mchezo huo kabla ya kupigwa marufuku na serikali.Kauli ya Serikali ilitolewa bungeni jana na Waziri wa Fedha na Mpango, Dk Philip Mpango wakati akijibu hoja za wabunge waliochangia katika Muswada wa kutungwa kwa sheria hiyo uliowasilishwa naye bungeni juzi.Dk Mpango alisema pamoja na kuwa sheria hiyo itakuwa kinga ya wananchi dhidi ya wizi unaofanywa na taasisi ndogo za kifedha, kwa kukusanya fedha zao na kuwatapeli au kuwachaji kiwango kikubwa cha riba ambacho hakikubaliki, bado haiwezi kusaidia kurejeshwa kwa fedha za Deci. Wabunge haitawezekana kwa sheria hii kutumika kurejeshwa kwa fedha za mchezo wa Deci kwa vile suala hilo lilitokea wakati sheria haijatungwa, alisema Dk Mpango. Alisema kutungwa kwa sheria hiyo sasa itakuwa ni kinga kwa wananchi ambao walikuwa wanakopa fedha na baadaye kudaiwa fedha nyingi bila utaratibu wala makubaliano yoyote na kusababisha mali nyingi za wananchi wanyonge kupotea kwa kuuzwa kwa minada.Waziri Mpango alisema mbali ya kusimamia watu binafsi, kampuni au taasisi zinazojihusisha na utoaji wa huduma ndogo za fedha, sheria hiyo pia itazisimamia kampuni za simu zitakazoanzishwa kwa lengo la kutoa huduma ndogo ya fedha ili kuhakikisha kuwa mtumiaji wa mtandao wa simu hizo analindwa.Katika hatua nyingine, Waziri huyo wa Fedha na Mipango alisema sheria hiyo haitavisimamia vikundi vya kijamii maarufu kama upatu, kwa vile vikundi hivyo havijihusishi na huduma ndogo za fedha.Mara baada ya Bunge kupitisha sheria hiyo jana, Spika wa Bunge, Job Ndugai alisema hatua hiyo ni ukombozi kwa wabunge wengi ambao walikuwa wanalazimika kuingilia kati mzozo baina ya wakopeshaji na wananchi na wakati mwingine kusaidia kulipa madeni makubwa, yanayotozwa na taasisi hizo baada ya kuwakopesha wananchi masikini majimboni.Ilifika mahali unakuta mtu anamkopesha mwananchi shilingi milioni moja halafu baada ya muda mfupi anamwambia deni lako sasa limefikia shilingi milioni tisa au kumi, alisema Spika Ndugai.  <topic>: KITAIFA 